Αντρέ-Πιερ Ζινιάκ

Βιογραφία

Ο Αντρέ-Πιέρ ξεκίνησε την ενασχόληση με το ποδόσφαιρο σε ηλικία πέντε ετών στην Ετουάλ Σπορτίβ Φοσεέν προτού συνεχίσει την ποδοσφαιρική του "παιδεία" στην ΦΚ Μαρτίγκ. Στη διάρκεια της σεζόν 2001-2002 του Κυπέλλου Γκαμπαρντελά, κατάφερε να φτάσει ως τα ημιτελικά της διοργάνωσης με την Μαρτίγκ, προτού αποκλειστεί από την ΟΖΚ Νις.

ΦΚ Λοριάν

Ο Ζινιάκ εντάχθηκε στην ηλικιακή κατηγορία Κ-18 της ΦΚ Λοριάν το 2002 και στη συνέχεια εντάχθηκε στο ρόστερ της πρώτης ομάδας, η οποία βρισκόταν τότε στην Λιγκ 2, το 2004.
Στη διάρκεια της σεζόν 2005-2006, παραχωρήθηκε με την μορφή του δανεικού στην Πω ΦΚ, η οποία αγωνιζόταν στη Νασιονάλ. Μαζί της πέτυχε οχτώ τέρματα σε σύνολο είκοσι αγώνων σε όλες τις διοργανώσεις.
Επέστρεψε στη συνέχεια στην ΦΚ Λοριάν, η οποία είχε μόλις προβιβαστεί στην Λιγκ 1, για την σεζόν 2006-2007. Ο Γάλλος επιθετικός καθιερώθηκε στη συνέχεια στην κορυφή της επιθετικής γραμμής του συλλόγου σε βάρος των Στεβ Μαρλέ και Φαμπρίς Φιορέζ. Ο Ζινιάκ κατάφερε να κερδίσει το κοινό της ομάδας πετυχαίνοντας ένα χατ-τρικ στη διάρκεια της πρώτης του αναμέτρησης στην Λιγκ 1 ως βασικός απέναντι στην ΦΚ Ναντ. Συνολικά, εκείνη την σεζόν, πέτυχε εννέα τέρματα σε 37 αγώνες πρωταθλήματος.

Τουλούζ ΦΚ

Τον Ιούνιο του 2007, ο Αντρέ-Πιέρ Ζινιάκ υπέγραψε συμβόλαιο τετραετούς διάρκειας με την Τουλούζ ΦΚ, σε μια μεταγραφή η οποία συζητήθηκε έντονα λόγω ενός προσυμφώνου που είχε υπογραφεί λίγο καιρό νωρίτερα με την Λιλ ΟΣΚ. Εκτός από έναν αγώνα για το Κύπελλο ΟΥΕΦΑ στην Σόφια όπου σημείωσε στο 96ο λεπτό το τέρμα που χάρισε στην ομάδα την πρόκριση για την φάση των ομίλων της διοργάνωσης, η πρώτη του σεζόν στην ville rose ήταν "άσφαιρη". Έχοντας αποκτηθεί για να συνεργαστεί με τον Γιόχαν Ελμάντερ στην επιθετική γραμμή του συλλόγου, ήταν τις περισσότερες φορές αναπληρωματικός και δεν πέτυχε παρά μόνο δύο τέρματα στο πρωτάθλημα εκείνης της σεζόν. Εκείνη η σεζόν ήταν ιδιαιτέρως δύσκολη για την ΤΦΚ, καθώς κατάφερε να εξασφαλίσει την παραμονή της στην Λιγκ 1 παρά μόνο στη διάρκεια της τελευταίας αγωνιστικής της σεζόν.
Την επόμενη σεζόν, κι ενώ ο Ελμάντερ μεταγράφηκε στην Μπόλτον, ο νέος προπονητής Αλάν Καζανοβά έχρισε τον Ζινιάκ βασικό στέλεχος του συλλόγου σε βάρος του Δανού διεθνούς Σόρεν Λάρσεν. Ο Γάλλος επιθετικός ξεκίνησε τότε μια σειρά καλών εμφανίσεων, πετυχαίνοντας μάλιστα έξι φορές από δύο τέρματα στη διάρκεια αναμέτρησης για το πρωτάθλημα. Αναδείχτηκε καλύτερος παίκτης της Λιγκ 1 για τον Σεπτέμβριο του 2008 καθώς και τον Μάρτιο του 2009.
Κατά την 29η αγωνιστική, ο Αντρέ-Πιέρ Ζινιάκ πέτυχε το 18ό του τέρμα για την σεζόν στο πρωτάθλημα. Κατέρριψε έτσι το ρεκόρ των περισσότερων τερμάτων που έχουν σημειωθεί ποτέ στη πρώτη κατηγορία από έναν μεσοεπιθετικό της ΤΦΚ, ξεπερνώντας για ένα τα 17 τέρματα του Γιανίκ Στοπιρά κατά την σεζόν 1984-1985. Τερμάτισε την σεζόν ως ο καλύτερος σκόρερ του πρωταθλήματος με 24 τέρματα συνολικά.
Έπειτα από μια δύσκολη εκκίνηση στην σεζόν 2009-2010, ο επιθετικός της Τουλούζ στάθηκε άτυχος με τους τραυματισμούς (δόντια, προσαγωγοί και βουβωνική χώρα) και δεν μπόρεσε έτσι να συμμετάσχει στις αναμετρήσεις για το Κύπελλο Γαλλίας απέναντι στην Λεζ Ερμπιέ (νίκη 1-0) και στην αναμέτρηση για το Λιγκ Καπ απέναντι στην ΑΣ Νανσί-Λωρραίνη (νίκη 3-0).

Ολιμπίκ Μαρσέιγ

Στις 20 Αυγούστου 2010, η Τουλούζ ΦΚ αποδέχτηκε προσφορά ύψους 18 εκατομμυρίων ευρώ για την μεταγραφή του Ζινιάκ από την Ολιμπίκ Μαρσέιγ, με την οποία ο τελευταίος υπέγραψε συμβόλαιο πενταετούς διάρκειας. Στις 15 Σεπτεμβρίου 2010, ο Αντρέ-πιέρ Ζινιάκ αγωνίστηκε για πρώτη φορά στο Σταντ Βελοντρόμ για μια αναμέτρηση για το Τσάμπιονς Λιγκ στην διάρκεια της οποίας η ομάδα του γνώρισε την ήττα με 1-0 απέναντι στην Σπαρτάκ Μόσχας, παρά ένα δυνατό του σουτ το οποίο σταμάτησε στο δοκάρι της εστίας των Ρώσων και που θα μπορούσε να είχε χαρίσει τον βαθμό της ισοπαλίας στους Φωκαείς. Πέτυχε το πρώτο του επίσημο τέρμα στις 2 Οκτωβρίου 2010, ανοίγοντας το σκορ απέναντι στην ΑΣ Σαιντ-Ετιέν έπειτα από ασίστ του Λούτσο Γκονσάλες. Ο Ζινιάκ πέτυχε τα τρία πρώτα του τέρματα για το Τσάμπιονς Λιγκ στις 3 Νοεμβρίου 2010 απέναντι στους Σλοβάκους της ΜΣΚ Ζίλινα.
Ενώ η εκκίνηση της σεζόν και το πρώτο μισό της ήταν ιδιαιτέρως απογοητευτικά για τον παίκτη, ωστόσο ξεκίνησε το 2011 πετυχαίνοντας πέντε τέρματα σε έξι αγώνες. Στο τέλος της σεζόν, ο Ζινιάκ είχε σημειώσει 12 τέρματα σε 38 αναμετρήσεις για όλες τις διοργανώσεις.
Ο Αντρέ-Πιέρ Ζινιάκ πραγματοποίησε μια πολύ καλή εκκίνηση για την σεζόν 2012-2013 πετυχαίνοντας 12 τέρματα στη διάρκεια του πρώτου μισού του πρωταθλήματος. Βοήθησε, επίσης, την ομάδα του να πάρει τη νίκη στις έξι πρώτες αγωνιστικές του πρωταθλήματος, το καλύτερο ξεκίνημα σε σεζόν στην ιστορία της Ολιμπίκ Μαρσέιγ. Αυτό το ξαφνικό φορμάρισμα του παίκτη ήρθε έπειτα από την ανάληψη της τεχνικής ηγεσίας του συλλόγου από τον Ελί Μποπ, σε συνδυασμό με το ντεφορμάρισμα του Λοΐκ Ρεμί. Κατά τη διάρκεια της σεζόν 2012/2013, πέτυχε αρκετά τέρματα μείζονος σημασίας για τις νίκες της OM (1-0).

Τίγες

Την 1 Ιουνίου του 2015, ο Ζινιάκ, υπέγραψε στη Μεξικανική Τίγρες.

Εθνική Γαλλίας

Στις 19 Μαρτίου 2009, κλήθηκε από τον Ρεϊμόν Ντομενέκ για τις δύο αναμετρήσεις της Εθνικής Γαλλίας απέναντι στην Λιθουανία στα πλαίσια των Προκριματικών του Παγκοσμίου Κυπέλλου του 2010. Στη διάρκεια αυτού του αγώνα, μπήκε ως αλλαγή στο παιχνίδι στο 69ο λεπτό και έδωσε μια ασίστ για τον Φρανκ Ριμπερί.
Στις 25 Μαΐου 2009, κλήθηκε εκ νέου για τις δύο φιλικές αναμετρήσεις της Γαλλίας στη διάρκεια του Ιούνίου, όπου κέρδισε τις εντυπώσεις με την ικανότητά του στην δημιουργία ευκαιριών στο γήπεδο.
Πέτυχε το πρώτο του τέρμα με τους Bleus στις 12 Αυγούστου 2009, στη διάρκεια αναμέτρησης απέναντι στις Νήσους Φερόες στα πλαίσια των Προκριματικών του Παγκοσμίου Κυπέλλου του 2010.
Στις 10 Οκτωβρίου του ιδίου έτους, πέτυχε τα πρώτα δύο του τέρματα στη διάρκεια μίας αναμέτρησης με την φανέλα της Γαλλίας κατά την διάρκεια του επαναληπτικού αγώνα απέναντι στις Νήσους Φερόες.
Στις 11 Μαΐου 2010, το όνομα του Ζινιάκ ήταν μεταξύ των συμπεριλαμβανομένων στην λίστα των 30 ποδοσφαιριστών που είχαν προεπιλεγεί για να συμμετάσχουν στο Παγκόσμιο Κύπελλο, στο οποίο πήρε και τελικά μέρος ως μέλος της τελικής 23μελούς αποστολής της Εθνικής Γαλλίας για την διοργάνωση.